钦定古今图书集成/明伦汇编/官常典/第082卷 > 顺阳王仲景
## 钦定古今图书集成/明伦汇编/官常典/第082卷 > 顺阳王仲景

按《魏书京兆王子推传》：康王子推子昴弟仲景，性严
峭。庄帝时，兼御史中尉，京师肃然。每向台，恒驾赤牛，
时人号“赤牛中尉。”太昌初，为河南尹，奉法无私。时吏
部尚书樊子鹄部下纵横，又为盗窃，仲景密加收捕，
悉获之，咸即行决，于是豪贵寒心。出帝将西行，授仲
景中军大都督，留京师。齐献武王欲至洛阳，仲景遂
弃妻子而遁。

按《北史魏京兆康王传》，“孝武帝将入关，授仲景中军
大都督，留京师。齐神武欲至洛阳，仲景遂弃妻子，追
驾至长安，仍除尚书右仆射，封顺阳王。仲景既失妻
子，乃娶故尔朱天光妻也。列氏本倡女，有美色，仲景
甚重之。经数年，前妻叔袁纥氏自洛阳间行至也，列
遂徙居异宅。久之，有奸事露，诏仲景杀之。仲景宠情”
逾至，谬杀一婢，蒙其尸而厚葬以代焉。列徙于密处，
人莫知其诈。仲景三子，济、锺、奉叔、袁纥氏生也，皆以
宗室早历清官。仲景以列尚在，恐妻子漏之，乃谋杀
袁纥。纥先觉，复欲阴害列。列谓从奴曰：“若袁纥杀我，
必投我厕中。我告丞相，冀或不死；若不理首愆，犹埋
我好地，尔为我告之。”奴遂告周文帝。周文依奏，诏笞
仲景一百，免右仆射，以王归第也。列以自告而逐之，
仲景犹私不已。又有告者，诏重笞一百，付宗正，官爵
尽除，仲景仍通焉。后周文帝以其历任有令名，且杖
策追驾，乃奏复官爵也。列、袁纥于是同居。大统五年，
除幽州刺史。仲景多内乱，后就州赐死。